ROZHODNUTIE RADY
z 22. decembra 2009,
ktorým sa vymenúvajú členovia a náhradníci Výboru regiónov na obdobie od 26. januára 2010 do 25. januára 2015
(2009/1014/EÚ)
RADA EURÓPSKEJ ÚNIE,
so zreteľom na Zmluvu o fungovaní Európskej únie, a najmä na jej článok 300 ods. 3 a článok 305, v spojení s článkom 8 Protokolu o prechodných ustanoveniach, ktorý je pripojený k Zmluve o fungovaní Európskej únie a Zmluve o Európskej únii,
so zreteľom na návrhy každého členského štátu,
keďže:
(1)
Článok 300 ods. 3 Zmluvy o fungovaní Európskej únie ustanovuje, že na zvolenie za člena alebo náhradníka Výboru regiónov je okrem podmienky byť zástupcom regionálneho alebo miestneho územného celku aj podmienka buď vykonávať volenú funkciu regionálneho alebo miestneho územného celku, alebo byť politicky zodpovedný volenému zhromaždeniu.
(2)
Článok 305 Zmluvy o fungovaní Európskej únie ustanovuje, že Rada menuje na obdobie piatich rokov v súlade s návrhmi každého členského štátu rovnaký počet členov a zástupcov Výboru.
(3)
Článok 8 Protokolu o prechodných ustanoveniach stanovuje rozdelenie počtu členov Výboru regiónov.
(4)
Keďže funkčné obdobie členov a náhradníkov Výboru regiónov uplynie 25. januára 2010, mali by sa vymenovať noví členovia a náhradníci Výboru regiónov.
(5)
Po tomto vymenovaní bude neskôr nasledovať vymenovanie ostatných členov a náhradníkov, ktorých nominácie neboli Rade oznámené do 14. decembra 2009,
PRIJALA TOTO ROZHODNUTIE:
Článok 1
Do Výboru regiónov sa na obdobie od 26. januára 2010 do 25. januára 2015 vymenúvajú:
-
za členov osoby, ktorých zoznam za každý členský štát je uvedený v prílohe I,
-
za náhradníkov osoby, ktorých zoznam za každý členský štát je uvedený v prílohe II.
Článok 2
Toto rozhodnutie sa uverejní v Úradnom vestníku Európskej únie.
Nadobúda účinnosť dňom jeho prijatia.
V Bruseli 22. decembra 2009